open-index/open-wikipedia-markdown huggingface dataset:
Tūska

**Tūska** ir ūdens, elektrolītu un olbaltumvielu maiņas traucējumi, kad šķidrums uzkrājas kādas ķermeņa daļas starpšūnu telpā vai serozos dobumos, tūska var būt vispārēja. Vietēju tūsku un pietūkumu izraisa asinsvadu inervācijas traucējumi, indīgas vielas (bišu inde, ķīmiskas vielas), asinsrites traucējumi (piemēram, sakarā ar vēnu paplašināšanos), iekaisumi un citi. Tūskas pamatā ir šķidruma pastiprināta pāriešana no kapilāriem audos.

## Sirds tūska
Sirds tūska veidojas sirds mazspējas gadījumā. Pavājinoties sirdsdarbībai, asinis sakrājas venozajos asinsvados, kapilāros paaugstinās spiediens un asins šķidrā daļa pāriet audos. Līdz ar to samazinās asins daudzums artērijās, cieš orgānu asins apgāde. Nierēs samazinās urīna veidošanās, un kopējais šķidruma daudzums organismā palielinās. Pastiprinās virsnieru hormona aldesterona un hipofīzes hormona vazopresīna darbība (aldosterons palielina sāls aizturi, vazopresīns — ūdens aizturi organismā). Līdz ar to palielinās asins tilpums, asinis vēl vairāk uzkrājas vēnās, pieaug šķidruma pāreja audos. Sirds tūska vispirms parādās zemākajās ķermeņa daļās, kur venozo asiņu aizplūdes traucējumi rodas vispirms.

## Nieru tūska
Nieru tūska veidojas sakarā ar olbaltumvielu daudzuma samazināšanos asinīs dažu nieru slimību gadījumā. Līdz ar to samazinās asiņu spēja aizturēt ūdeni un asiņu šķidrā daļa pastiprināti pāriet audos. Pievienojas sāls un ūdens hormonāla aizture organismā. Lai samazinātu tūsku, mēdz ierobežot sāls daudzumu uzturā.

## Atsauces

## Ārējās saites
Audzējs

**Audzējs** ir jaunveidojums, kas rodas vietējas, pastiprinātas audu augšanas dēļ, turklāt šūnu augšana un vielmaiņa nenoris normāli. Audzēja audi atšķiras no normālajiem audiem ar šādām galvenajām specifiskajām bioloģiskajām īpatnībām: atšķirīga šūnu un audu uzbūve, šūnu spēja strauji un nepārtraukti dalīties, autonomi augt, atbīdot veselos audus vai ieaugot tajos, spēja izveidot jaunu audzēju, ja audzēja šūnas nonāk citā organisma vietā. Audzējus nedrīkst sajaukt ar audu pietūkumu, kas rodas, piemēram, no traumas vai iekaisuma.

## Audzēju iedalījums
Atkarībā no izcelsmes audzējus iedala 2 galvenajās grupās: epitēlijaudu un saistaudu audzēji. Nereti audzējus klasificē, nosaucot pēc orgāna, kurā tie veidojušies, piemēram, hepatoma — aknu audzējs, neirinoma — nervu audu audzējs, angioma — asinsvadu audzējs. Atkarībā no augšanas īpatnībām audzējus iedala labdabīgos un ļaundabīgos.

### Labdabīgie audzēji
Labdabīgie audzēji parasti aug lēni, atbīdot apkārtējos audus, bet neieaugot tajos. Šos audzējus ietver kapsula, tāpēc operējot tie ir viegli izlobāmi, tie neveido jaunus audzēja perēkļus.

### Ļaundabīgie audzēji
Šie audzēji gandrīz vienmēr aug ātri, iespiežas veselajos audos un orgānos, rada perēkļus citās organisma vietās, kur audzēja šūnas nokļūst ar asinīm.

## Atsauces

## Ārējās saites
Lesa Kaninghema balva

**Lesa Kaninghema balva** ir hokeja apbalvojums, ko pēc katras sezonas noslēguma pasniedz Amerikas hokeja līgas vērtīgākajam spēlētājam. Vērtīgākā spēlētāja izvēlē piedalās mediju pārstāvji un līgas spēlētāji. Balva tiek pasniegta kopš 1947.—48. gada sezonas un nosaukta par godu Lesam Kaninghemam, pieckārtēja AHL Zvaigžņu spēles dalībniekam un trīskārtējam Kaldera kausa ieguvējam.

## Balvas ieguvēji
Džona Solenbergera balva

**Džona Solenbergera balva** ir hokeja apbalvojums, ko pēc katras sezonas noslēguma pasniedz Amerikas hokeja līgas rezultatīvākajam spēlētājam. Balva tiek pasniegta kopš 1947.—48. gada sezonas un 1955. gadā nosaukta par godu Džonam Solenbergeram.

## Balvas ieguvēji

## Ārējās saites
## Atsauces
Sentheljēra

**Sentheljēra** (džersiešu: *Saint Hélyi*, , ) ir Apvienotās Karalistes kroņa teritorijas Džērsijas galvaspilsēta un lielākā pilsēta. Atrodas uz Džērsijas salas, kas ir vislielākā Normandijas sala Lamanša jūras šaurumā. Atrodas salas dienvidu daļā, pilsētu dienvidos apskalo Lamanša jūras šaurums. Pilsētas kopējā platība ir 10,6 km², pēc 2011. gada datiem pilsētā dzīvo 33 622 iedzīvotāji. Pilsētas iedzīvotāji veido 34,2% no kopējā Džērsijas iedzīvotāju skaita, bet pilsētas platība veido 9% no salas kopējās platības.

Kopš 1902. gada pilsētā katru gadu notiek Džērsijas puķu festivāls.

## Ārējās saites
Mehiko katedrāle

**Mehiko katedrāle** () ir Romas katoļu baznīcas katedrāle Mehiko, Meksikā. Šī ir lielākā katedrāle Amerikā. Atrodas Konstitūcijas laukumā pilsētas centrā.

Baznīca uzbūvēta laikā no 1573. līdz 1813. gadam, uzcelta oriģinālās baznīcas, kas celta drīz pēc spāņu Tenočtitlanas iekarošanas, vietā. Spāņu arhitekts Klaudio de Arčinjega, plānojot baznīcu, smēlies iedvesmu no gotiskajām katedrālēm Spānijā. Katedrālē atrodas divas Amerikā vecākās 18. gadsimta ērģeles.

## Atsauces

## Ārējās saites

*
Flatiron Building

***Flatiron Building*** ir debesskrāpis Manhatanā, Ņujorkā, ASV. Tiek uzskatīts par debesskrāpju celmlauzi.

Projekta autors ir Denjels Bērnhems. 87 metrus augstās ēkas celtniecība tika pabeigta 1902. gadā, tobrīd šī bija viena no augstakajām celtnēm pilsētā. Ēkas sākotnējais nosaukums bija ***Fuller Building***, pašreizējo nosaukumu ieguva 1930. gadā.

*Flatiron Building* mūsdienās ir viens no Ņujorkas simboliem, nosaukts par vienu no pilsētas ikoniskākajiem debesskrāpjiem. Populārs fotografēšanas objekts, "iespējams, ir viena no visvairāk fotografētākajām ēkām pasaulē", ēkā atrodas dažādu uzņēmumu biroji.

## Atsauces

## Ārējās saites
* 
* ''Emporis'' informācija
Episkopi

**Episkopi** (, ) ir Apvienotās Karalistes aizjūras teritorijas Akrotiri un Dekelijas Suverēnās bāzu apgabala galvaspilsēta un lielākā pilsēta. Pilsēta atrodas Kipras salas dienvidu daļā pie Episkopi līča. Episkopi atrodas 70 kilometru attālumā no Kipras galvaspilsētas Nikosijas un 3 225 kilometru attālumā no Apvienotās Karalistes galvaspilsētas un lielākās pilsētas Londonas.

## Ārējās saites
Nacionālais vēstures piemineklis

**Nacionālais vēstures piemineklis** (, NHL) ir ēka, objekts vai struktūra, ko ASV federālā valdība atzinusi par vēsturiski nozīmīgu.

No vairāk nekā 85 tūkstošiem Nacionālajā vēsturisko vietu reģistrā iekļautajiem objektiem vienīgi apmēram 2500 ir tikuši atzīti par nacionālajiem vēstures pieminekļiem. Nacionālā vēstures pieminekļa statuss tiek piešķirts kopš 1960. gada, visi šajā sarakstā iekļautie pieminekļi tiek automātiski iekļauti Nacionālajā vēsturisko vietu reģistrā.

Apmēram pusei objektu īpašnieki ir privāti. Gandrīz 25% visu objektu atrodas trijos štatos: Pensilvānijā, Masačūsetsā un Ņujorkā. Katrā no šiem trim štatiem ir viena pilsēta, kurā iekļauto objektu skaits ir lielāks nekā 40 ASV štatiem: Bostona, Filadelfija un Ņujorka. Ņujorkā iekļauto objektu skaits ir lielāks nekā 45 ASV štatos.

## Ārējās saites

*
AT&T

***AT&T Inc.*** ir ASV telesakaru uzņēmums. Tā galvenais birojs atrodas Dalasā, Teksasā. Uzņēmums dibināts 1983. gadā.

*AT&T* ir otrs lielākais mobilo telefonu pakalpojuma un lielākais fiksētā telefona pakalpojuma sniedzējs ASV. Piedāvā arī platjoslas televīzijas pakalpojumu abonēšanas pakalpojumus. Trešais lielākais uzņēmums Teksasā. Saskaņā ar 2014. gada maija datiem *AT&T Inc.* ir 23. lielākais uzņēmums pasaulē pēc ienākumu, peļņas, aktīvu un tirgus vērtības kopējā rādītāja un 16. lielākais uzņēmums, ja netiek skaitīti naftas uzņēmumi. Saskaņā ar 2014. gada datiem ar vairāk nekā 120,6 miljoniem mobilo sakaru klientiem šis ir arī 20. lielākais mobilo sakaru operators pasaulē.

2016. gada 23. oktobrī paziņots, ka *AT&T* par 108,7 miljardiem ASV dolāru pirks uzņēmumu *[[WarnerMedia|Time Warner]]*, kas bija pasaulē trešais lielākais televīzijas tīklu, televīzijas filmu un izklaides uzņēmums. 2017. gada 20. novembrī ASV Tieslietu departamenta Pretmonopola nodaļa lēma neļaut šo apvienošanos, pamatojot ar to, ka šis darījums "ievērojami kaitētu Amerikas patērētājiem".

## Atsauces

## Ārējās saites

*
Juhņevičs

**Juhņevičs** (; sieviešu dzimtē **Juhņeviča** *(Juchniewicza)*) ir poļu cilmes uzvārds. Cilvēki ar šo uzvārdu:

* Antons Juhņevičs (1905—1947) — katoļu priesteris un nacionālās pretošanās kustības vadītājs Latgalē un Sēlijā;
* Ņikita Juhņevičs (1997) — Latvijas futbolists.
Aleksejs Gubarevs

[thumb|240px|Aleksejs Gubarevs un [Georgijs Grečko PSRS izdotā pastmarkā]]
**Aleksejs Gubarevs** (*Алексей Александрович Губарев*; dzimis , miris ) bija PSRS kosmonauts, lidotājs.

Aleksejs Gubarevs dzimis Kuibiševas apgabala Borskas rajona Gvardeicu ciemā zemnieka ģimenē. 1936. gadā pēc tēva nāves viņš pārcēlās uz sovhozu Maskavas tuvumā.

1952. gadā Gubarevs pabeidza Kara jūras mīnu torpēdu aviācijas skolu un saka dienestu gaisa spēkos.
No 1957. līdz 1961. gadam viņš studēja Kara gaisa akadēmijā.

1963. gadā Gubarevs ieskaitīts kosmonautu vienībā. Līdz 1965. gadam izgāja vispārējo kosmonautu sagatavošanas kursu. 1965. gada janvārī viņš ieskaitīts 2. kosmonautu nodaļā (militārās kosmiskās programmas).
No 1966. gada septembra līdz 1968. gada janvārim Aleksejs Gubarevs gatavojās lidojumam ar militāri pētniecisko kosmosa kuģi *Sojuz-VI* (*7K-VI*).
No 1969. gada līdz 1971. gada februārim viņš gatavojās lidojumam programmas *Kontakt* ietvaros kā kosmosa kuģa *Sojuz* komandieris.

1971. gadā Gubarevs kopā ar Vitāliju Sevastjanovu un Anatoliju Voronovu gatavojās otrajai ekspedīcijai uz civilo orbitālo staciju *DOS-1* (*[[Saljut-1]]*). Pēc *[[Sojuz-11]]* apkalpes bojāejas nākamais lidojums tika atcelts un apkalpes izformētas.
1971. gada oktobrī kopā ar Georgiju Grečko sāka gatavoties lidojumam uz staciju *DOS-2*. Pēc nesējraķetes *[[Proton-K]]* avārijas, kas neļāva orbītā ievadīt *DOS-2*, Gubarevs sāka gatavoties lidojumam uz staciju *[[Kosmos-557|DOS-3]]*. Pēc tam, kad 1973. gada maijā kļūmes dēļ stacija kļuva neizmantojama, Gubarevs un Grečko sāka gatavoties kosmosa kuģa *[[Sojuz-12]]* autonomam izmēģinājumu lidojumam dublējošajā apkalpē.
No 1973. gada decembra kā pamatapkalpes komandieris gatavojās ekspedīcijai uz orbitālo staciju *DOS-4* (*[[Saljut-4]]*).

Savu pirmo kosmisko lidojumu Aleksejs Gubarevs kosmosa kuģī *[[Sojuz-17]]* veica 1975. gada janvārī un februārī kopā ar Georgiju Grečko. Viņi apmeklēja staciju *Saljut-4*. Lidojums ilga 29 dienas 13 stundas.

No 1975. gada decembra kā pamatapkalpes komandieris kopā ar Čehoslovākijas pārstāvi Vladimiru Remeku gatavojās ekspedīcijai uz orbitālo staciju *DOS-5* (*[[Saljut-6]]*).

Otro lidojumu kosmosā Aleksejs Gubarevs veica 1978. gada martā kopā ar Čehoslovākijas pirmo kosmonautu Vladimiru Remeku. Viņi kosmosa kuģī *[[Sojuz-28]]* viesekspedīcijā devās uz staciju *Saljut-6*. Lidojums ilga 7 dienas 22 stundas.

1981. gadā Gubarevs atstāja kosmonautu grupu veselības stāvokļa dēļ. Turpināja dienestu komandējošos amatos kosmonautu sagatavošanas centrā. Bija Aizsardzības ministrijas pētnieciskā institūta *30 CNII* priekšnieka vietnieks.
1982. gadā aizstāvēja disertāciju un ieguva tehnisko zinātņu kandidāta grādu. Vēlāk ieguva tehnisko zinātņu doktora grādu

No militārā dienesta Gubarevs atvaļināts 1988. gadā.
Strādāja autopārvadājumu uzņēmumā *Ščolkov-avtotrans* par direktora vietnieku.
1998. gadā aizgāja pensijā.

Kosmisko lidojumu kopsavilkums:

## Ārējās saites

* Biogrāfiskie dati astronaut.ru lapā 
* Aleksejs Gubarevs *Geroi strany*
Sanfrancisko līcis

**Sanfrancisko līcis** () ir jūras līcis ASV rietumu piekrastē Klusajā okeānā.

Zelta Vārti savieno to ar Kluso okeānu. Līcī atrodas vairākas salas, lielākās pilsētas tā piekrastē ir Sanfrancisko, Oklenda un Sanhosē. Vairāki tilti, no kuriem ievērojamākais ir Zelta Vārtu tilts. Ietek Sakramento un Sanhoakina.

## Atsauces

## Ārējās saites
Latvijas Tiesu pils

**Latvijas Tiesu pils** atrodas Brīvības bulvārī 36, Rīgā, Latvijā, trijstūrī starp Tērbatas ielu, Elizabetes ielu un Brīvības bulvāri. Atzīta par vienu no 20. gadsimta 30. gadu ievērojamākajām jaunbūvēm Rīgā. Blakus tai Brīvības bulvārī 34 atrodas arī Rīgas apgabaltiesas ēka.

Daļu telpu izmanto Ministru kabinets. Vairāku telpu iekārta tikusi saglabāta sākotnējā izskatā, tomēr vispārējais telpu plānojums ir mainījies. 

## Vēsture
Ēkas celtniecību ierosinājis Latvijas prezidents Kārlis Ulmanis. Tā celta bijušā vecā Senāta un tiesu palātas ēkas (Miertiešu sapulces nams) vietā. Tika aizbūvēts Ravelīna laukums un Mazais Vērmanes dārzs. Konkursā par ēkas projektu uzvarēja Aleksandrs Klinklāvs, taču galīgā būvmeta autors bija Frīdrihs Skujiņš. Projekts Ministru kabineta sēdē tika pieņemts .

Ēkas pamatakmeni  iemūrēja Latvijas kara ministrs Jānis Balodis, pamatakmens likšanas ceremoniju atklāja Latvijas tieslietu ministrs Hermanis Apsītis, ceremonijā piedalījās ar tieslietu resora pārstāvji no Lietuvas un Igaunijas. Pamatos ticis iemūrēts Igaunijas tieslietu ministra pārstāvju dāvinātais akmens un pergamenta rullis. Ēkas pirmās kārtas celtniecība notika no 1936. līdz 1938. gadam būvuzņēmēja M. Vaitnieka vadībā. 

Tiesu pilī no 1938. līdz 1940. gadam atradās Tieslietu ministrija kopā ar saviem departamentiem, Latvijas Senāts, Tiesu palāta, Zvērināto advokātu padome, Zinātniskās tiesekspertīzes institūts un Rīgas Zemesgrāmatu nodaļa. Tiesu pils sēžu zāļu, kabinetu un kancelejas telpu skaits sasniedza 130. Ēkas otrajā stāvā līdz 1940. gadam darbojās Senāts. Senāta zālē ir Kārļa Ulmaņa vārdu uzraksts: "Viens likums — viena taisnība visiem!". 

Latvijas vācu okupācijas laikā te atradās Ostlandes Reihskomisariāts.
1950. gados tika pabeigta otrās kārtas celtniecība Tērbatas ielas pusē.
Otrajā celtniecības kārtā uzceltajā daļā atradušās dažādas augsta ranga padomju iestādes, tai skaitā Latvijas PSR Ministru padome un Valsts plāna komiteja.

1990. gados notika ēkas remonts. Kopš 1996. gada Tiesu pilī darbojas Latvijas Augstākā tiesa un Tieslietu ministrija, 1998. gadā ēkas pagrabstāvā iekārtots Augstākās tiesas muzejs.  Līdz 2007. gadam te darbojās arī Ārlietu ministrija.
Attēls:Tiesu pils būvniecības sākums Rīgā 1936. gadā.JPEG|Tiesu pils būvniecības sākums (1936)
Attēls:Muzeju naktī pirmo reizi durvis ver Ministru kabinets (7228192700).jpg|Ministru kabineta sēžu zāle (no Ministru prezidenta sēdvietas skatupunkta)
Attēls:Tiesu pils.jpg|Tiesu pils 1930. gados


## Atsauces

## Ārējās saites
* Tiesu pils 
* "Cita Rīga" ieraksts
Latvijas Augstākā tiesa

thumb|Augstākās tiesas ēka
**Latvijas Republikas Augstākā tiesa** (LR AT) jeb **Senāts** ir trešā, augstākā tiesu varas instance Latvijā. Tā izskata krimināllietas, civillietas un administratīvās lietas. Darbība tiek noteikta Satversmē, likumā "Par tiesu varu" noteikta tiesas struktūra, kompetence. Tiesa sastāv no Civillietu tiesu palātas, trim departamentiem, administrācijas un divām nodaļām. Atrodas Tiesu pilī Brīvības bulvārī 36, Rīgā.

No 1918. gada līdz padomju okupācijai AT funkcijas pildīja Latvijas Senāts.

Augstākās tiesas departamenti kā kasācijas instances tiesa izskata lietas kasācijas kārtībā, savukārt Civillietu tiesu palāta izskata lietas apelācijas kārtībā. Civillietu tiesu palāta beidza pastāvēt .

Saeima apstiprina Augstākās tiesas tiesnešus. 

## Augstākās tiesas priekšsēdētāji
* Gvido Zemrībo, 1990.–1994. gadā
* Andris Guļāns, 1994.–2008. gadā
* Ivars Bičkovičs, 2008.–2020. gadā
* Aigars Strupišs, no 2020. gada.

## Atsauces

## Ārējās saites
*
Augstākā tiesa

**Augstākā tiesa** var būt:
* ASV Augstākā tiesa;
* Latvijas Augstākā tiesa;
**Latvijas PSR Augstākā tiesa
*Latvijas PSR filma.
Salacija

**Salacija**, arī **120347 Salacia** ir transneptūna objekts ar diametru apmēram 854 ± 45 km. Tas atrodas Koipera joslā un pieder klasiskajiem Koipera joslas objektiem.  Salacijai ir zināms viens pavadonis, Akteja. Salacija, iespējams, ir pundurplanēta, bet precīzi tas nav zināms, jo debess ķermenis atrodas pārāk tālu.

## Atklāšana un nosaukums
Salaciju atklāja  amerikāņu astronomi Maikls Brauns (*Michael Brown*), *Henry Roe* un *Kristina Barkume* Palomaras observatorijā. Objektam tika piešķirts pagaidu nosaukums .  Starptautiskā Astronomijas savienība tam oficiāli piešķīra vārdu Salacija. Salacija romiešu mitoloģijā ir okeāna dieviete, Neptūna sieva.

## Orbīta un fizikālie parametri
Salacijas orbīta atrodas apmēram 42 AU no Saules un ir nedaudz izstiepta. Ķermenim ir zems albedo (0,036) un blīvums (1,16 g/cm3). Uz tā virsmas atrodas mazāk par 5 % ūdens ledus.

## Pavadonis
, izmantojot Habla kosmisko teleskopu, Salacijai tika atklāts pavadonis, kurš riņķo ap to 5619 ± 87 km attālumā. Pavadonim tika piešķirts pagaidu apzīmējums S/2006 (120347) 1, bet  to nodēvēja par Akteju. Akteja grieķu mitoloģijā ir viena no nereīdām. Aktejas diametrs ir apmēram 286 ± 24 km līdz 304 ± 36 km Pavadonis apriņķo Salaciju pa gandrīz riņķveida orbītu reizi 5,49380 ± 0,00016 dienās.

## Atsauces
Salacija (nozīmju atdalīšana)

**Salacija** var būt:

* Salacija — transneptūna objekts;
* Salacija (mitoloģija) — romiešu mitoloģijā okeāna dieviete, Neptūna sieva.
Lombards

thumb|120px|Lombarda simbols
**Lombards** ir kredītiestāde, kas izsniedz īstermiņa kredītus pret ķīlu. Lombards nodrošina ķīlu drošu uzglabāšanu un nodarbojas ar neizpirkto mantu pārdošanu. Lombardi mūsdienās piedāvā arī citus pakalpojumus, piemēram, īstermiņa aizdevumus bez ķīlas.

Latvijā lielākie lombardu tīkli apvienojušies Latvijas Lombardu asociācijā.

## Vēsture

Lombardi kā finanšu iestādes radās viduslaikos, un to nosaukums saistīts ar Ziemeļitālijas reģionu – Lombardiju. Jau 12.–13. gadsimtā šī reģiona tirgotāji un naudas aizdevēji ceļoja pa Eiropu, piedāvājot aizdevumus pret mantas ķīlu. Tā kā tolaik lielākā daļa Eiropas aizliedza procentu iekasēšanu reliģisku iemeslu dēļ, lombardieši kļuva par vieniem no retajiem, kas legāli un organizēti nodarbojās ar kreditēšanu. Viņu veidotās iestādes, kurās pieņēma rotaslietas, sudrabu, instrumentus un citus priekšmetus kā nodrošinājumu, pamazām kļuva par mūsdienu lombardu priekšgājējiem.

Renesanses periodā šis aizdevumu veids izplatījās visā Eiropā. Daudzās pilsētās parādījās tā saucamās *Monte di Pietà* – labdarības aizdevumu iestādes, kurās trūcīgi cilvēki varēja saņemt naudu pret ķīlu ar mazākiem procentiem. Šīs iestādes vēl vairāk nostiprināja ķīlas kreditēšanas modeli un pārņēma daļu lombardiešu prakses.

19. un 20. gadsimtā lombardi kļuva par ikdienišķu pilsētu infrastruktūras daļu – vietu, kur ātri varēja iegūt skaidru naudu bez ilgas pārbaudes. Moderno lombardu darbību regulēja valstu likumi, kas noteica procentu ierobežojumus, ķīlas glabāšanu un klientu tiesības.

Mūsdienās lombardi ir profesionālas nebanku kreditēšanas iestādes, kas darbojas pēc tiem pašiem pamatprincipiem kā viduslaikos – aizdevums pret kustamas mantas ķīlu, taču ar daudz stingrāku uzraudzību, dokumentāciju un patērētāju aizsardzību.

## Pārskats
Par ķīlu kalpo privātpersonas kustamais īpašums, kura tirgus vērtība pārsniedz aizdevuma pamatsummu. Ķīla lombardā tiek glabāta uz līgumā noteiktu laiku. Aizņemējs ķīlu izpērk par naudas summu, kurā ietilpst aizdevuma pamatsumma un procenti. Ja ķīla laikā netiek izpirkta, tā pāriet lombarda īpašumā vai tiek pārdota izsolē.

## Etimoloģija

Nosaukums "lombards" aizgūts viduslaikos no Lombardijas provinces Itālijā, kur kredītiestādes, kuras izsniedza aizdevumus pret ķīlu, sauca par "Lombardas bankām". 15. gadsimtā aizdevēji no Lombardijas attīstīja savu darbību Francijā. Vēlāk lombarda nosaukums izplatījās arī citās Eiropas valstīs.
Varuna (nozīmju atdalīšana)

**Varuna** var būt:

* Varuna — transneptūna objekts;
* Varuna — senindiešu mitoloģijā dievs, patiesības un kosmiskās kārtības sargātājs.
Ņemcovs

**Ņemcovs** (, no vārda *немец*; sieviešu dzimtē Ņemcova (*Немцо́ва*)) ir krievu cilmes uzvārds. Cilvēki ar šo uzvārdu:

* Boriss Ņemcovs (*Борис Немцóв*; 1959—2015) — Krievijas politiķis;
* Grigorijs Ņemcovs (*Григорий Немцов*, 1948—2010) — Latvijas uzņēmējs, žurnālists un politiķis.

## Skatīt arī
* Ņemecs
Tadžikijas depresija

**Tadžikijas depresija** ir starpkalnu ieplaka Centrālāzijā, Tadžikistānas teritorijā, daļa no Pamira-Alaja sistēmas. Izvietojusies starp Hisora grēdu rietumos, Pamiru austrumos un Hindukušu dienvidos. Raksturīgas zemas kalnu grēdas un plašas starpkalnu ielejas, ko klāj pustuksneši un stepes. Pa ieplaku tek Amudarjas satekupe Vahša un tās pietekas.

## Atsauces
Krūmu čuža

**Krūmu čuža** jeb **klinšrozīte** (*Dasiphora fruticosa*) ir dekoratīvs rožu dzimtas krūmaugs.

Krūmu čuža ir līdz 1,5 metrus augsts krūms. Vasarā krūms zied ar dzelteniem ziediem. Iecienīts apstādījumu augs, jo ātri aug, ir izturīgs un ilgi zied. Krūmu čuža visbiežāk aug uz kaļķakmens klintīm vai gar upju krastiem kaļķakmens klinšu piekājēs.

Savvaļā izplatīta ziemeļu puslodes mērenā klimata joslā: Ziemeļeiropā, Krievijas Tālajos Austrumos un Ziemeļamerikā. Latvijā krūmu čuža savvaļā sastopama tikai vienviet — Abavas palienē pie Kandavas, dabas lieguma "Čužu purvs" teritorijā.

Šo augu kā 2015. gada koku bija izvēlējusies Latvijas Dendrologu biedrība.

## Atsauces
2010. gada Čīles zemestrīce

**2010. gada Čīles zemestrīce** bija  plkst. 3.34 pēc vietējā laika (06.34 UTC) notikusi zemestrīce ar 8,8 magnitūdu. Tās epicentrs bija Čīles dienvidcentrālās daļas piekraste. Tā ir astotā spēcīgākā ar seismogrāfu fiksētā zemestrīce pasaules vēsturē.

Zemestrīce vislabāk bija jūtama sešos Čīles reģionos, kuru kopējais iedzīvotāju skaits ir 80% no visas valsts iedzīvotāju skaita. Grūdieni bijuši jūtami arī vairākās Argentīnas pilsētās, tai skaitā Buenosairesā, Kordovā, Mendosā un Lariohā. Grūdieni sasniedza arī 2400&nbsp;km attālumā Peru dienvidos esošo pilsētu Iku.

Zemestrīce izraisīja cunami, kas izpostīja vairākas piekrastes pilsētas Čīlē. Tika izraisīta arī elektrības atslēgšanās, kas skāra 93% Čīles iedzīvotāju. Saskaņā ar oficiālajiem avotiem zemestrīcē un cunami dzīvību zaudēja 525 cilvēki, 25 cilvēki tika pasludināti par pazudušiem un 9% iedzīvotāju skartajos reģionos zaudēja mājas. Čīles ekonomikai tika nodarīti 15—30 miljardus ASV dolāru lieli zaudējumi.

## Atsauces

## Ārējās saites
Joprojām Alise

**"Joprojām Alise"** () ir 2014. gada ASV drāmas filma, kuras režisors ir Ričards Glacers un Vašs Vestmorlends. Filma uzņemta pēc Lizas Dženovas 2007. gada bestsellera "Joprojām Alise" motīviem.

Džūliana Mora atveido Elisu Houlendu, Kolumbijas Universitātes valodniecības profesori, kurai diagnosticēta Alcheimera slimība sākuma stadijā. Aleks Boldvins (Džons Houlends) atveido viņas vīru, bet Kristena Stjuarta (Lidija Houlenda), Keita Bosvorta (Anna Houlenda-Džounsa) un Hanters Perišs (Toms Houlends) atveido viņu bērnus.

Filmas pasaules pirmizrāde notika 2014. gada septembrī Toronto Starptautiskajā kinofestivālā. Mora par Alises atveidošanu ir saņēmusi Zelta globusa balvu, Kritiķu izvēles kino balvu, Kinoaktieru ģildes balvu, BAFTA kino balvu un Amerikas Kinoakadēmijas balvu nominācijā "Labākā aktrise galvenajā lomā", kā arī daudzas citas nominācijas un apbalvojumus.

## Atsauces

## Ārējās saites
Jukio Mišima

**Jukio Mišima** (, *Mishima Yukio*), īstajā vārdā **Hiraoka Kimitake** (, *Hiraoka Kimitake*; dzimis , miris ) bija japāņu rakstnieks, aktieris un kinorežisors.

Tiek uzskatīts par vienu no svarīgākajiem japāņu 20. gadsimta rakstniekiem. Trīs reizes tika nominēts Nobela prēmijai literatūrā. Starp viņa ievērojamākajiem romāniem ir "Maskas atzīšanās" (1949), "Mīlas alkas" (1950), "Zelta paviljoni" (1956). Papildu romāniem, īsajiem stāstiem un esejām rakstījis arī tradicionālās (teātrim No) un mūsdienīgas lugas.

Izdarījis pašnāvību (harakiri) pēc neveiksmīga valsts apvērsuma. 1988. gadā tika iedibināta Mišimas balva.

## Atsauces

## Ārējās saites
Pārpildītais šķirsts

**"Pārpildītais šķirsts"** () ir dabaspētnieka Džeralda Darela pirmā sarakstītā grāmata, kas izdota 1953. gadā. Tajā autors apraksta savu un britu ornitologa Džona Jelanda dzīvnieku vākšanas ekspedīciju Kamerūnā 1947/1948. gadā.

Grāmatas ievadā Darels raksta:
*"Šī būs hronika par sešu mēnešu ilgo ceļojumu, kurā es kopā ar savu biedru devos uz Kamerūnas lielā [[lietus meži]]em [[Centrālā Āfrika|Rietumāfrikā]]. Šim ceļojumam bija divi mērķi: pirmkārt, gribējām sagūstīt un dzīvus aizvest uz mājām interesantus [[zīdītāji|zvērus]], [[putni|putnus]] un [[rāpuļi|rāpuļus]], kas mīt šajā zemes malā; otrkārt, mēs abi sen bijām lolojuši sapni apskatīt [[Āfrika|Āfriku]]."*

## Grāmatas tapšana
Gan šī, gan nākamās ekspedīcijas izrādījās finansiāli neveiksmīgas, un Darels zaudēja visu tajās ieguldīto naudu. Pakļaujoties sievas Džekijas un brāļa Lorensa mudinājumiem un spiedienam, Darels uzrakstīja stāstu par matainās vardes noķeršanu. Stāstu viņš nolasīja tiešajā ēterā *[[BBC]]* radio, un tas guva klausītāju atsaucību.

Panākumi Darelu iedrošināja, un viņš piekrita uzrakstīt grāmatu. Atšķirībā no tā laika ceļojumu žanra literatūras, par galvenajiem grāmatas varoņiem kļuva savvaļas dzīvnieki. Bērnībā Džerijs bija izlasījis vairākus garlaicīgus ceļojumu aprakstus, kuros pilnībā iztrūka humors. Tāpēc Darels bija nolēmis, ka viņa grāmatai jābūt jautrai un dzīvespriecīgai. Džeralds rakstīja pa naktīm, un katru rītu sievu gaidīja uzdrukātu lapu kaudzīte, kuras viņa pārlasīja un izlaboja.

Sešas nedēļas pēc manuskripta aizsūtīšanas Darels saņēma vēstuli no izdevniecības, kas piekrita grāmatu publicēt un aicināja Darelu uz pārrunām Londonā. Lai apmierinātu lasītāju vēlmi pēc turpinājuma, izdevējs ieteica Darelam vēl pirms "Pārpildītā šķirsta" izdošanas sākt nākamās grāmatas rakstīšanu. Jaunā rakstnieka debijai bija milzu panākumi. Avīze *Daily Mail* Darela pirmo daiļdarbu pasludināja par augusta, *BBC* — par decembra grāmatu, bet, lai to iegādātos, grāmatnīcās izveidojās cilvēku rindas.

## Izdevums latviski
Grāmatu latviski 1977. gadā laida klajā izdevniecība "Zinātne", un tā ietilpa populārā padomju laika publikāciju sērijā "Apvārsnis". Izdevums ietver divas atsevišķas Darela grāmatas — pirmā daļa ir "Pārpildītais šķirsts", savukārt otrā — angliski 1972. gadā izdotā "Noķeriet man kolobusu".

## Atsauces
Džons Logijs Bērds

**Džons Logijs Bērds** (; dzimis , miris ) bija skotu inženieris un izgudrotājs. Sniedzis lielu ieguldījumu televīzijas attīstībā.

Izglītību ieguvis Larčfīldas akadēmijā, Karaliskajā tehniskajā koledžā un Glāzgovas universitātē. 1924. gadā pārraidījis kustīgu objektu kontūras, savukārt 1925. gadā — jau pustoņu objektus. Bērds ir pirmās īstās televīzijas pārraides autors — to demonstrēja 1926. gadā Londonā. 1928. gadā Glāzgovā viņš demonstrēja pirmo krāsu televīzijas pārraidi.

2002. gadā tika ierindots 44. vietā BBC veidotajā 100 izcilāko britu sarakstā.

## Atsauces

## Ārējās saites
* 
* 
* Biogrāfija
Nacionālais dabas vēstures muzejs

**Nacionālais dabas vēstures muzejs** () atrodas Nacionālajā alejā, Vašingtonā, ASV. Atrodas Smitsona institūta pārvaldībā.

Atvērts 364 dienas gadā, muzejs pieejams bez ieejas maksas. 2014. gadā Nacionālo dabas vēstures muzeju apmeklēja 7,3 miljoni cilvēku. Šis ir trešais apmeklētākais muzejs pasaulē, apmeklētākais dabas vēstures muzejs pasaulē un apmeklētākais muzejs Ziemeļamerikā. Muzejs dibināts 1910. gadā, galvenā ēka ir vairāk nekā 123 tūkstošus m liela, izstāžu kopējā platība ir 33  tūkstoši m. Nacionālā dabas vēstures muzeja kolekcijā ir 126 miljoni augu, dzīvnieku, fosiliju, minerālu, akmeņu, meteorītu un dažādu artefaktu paraugu. Muzejā darbojas 185 profesionāli dabas vēstures speciālisti, kas ir lielākā zinātnieku grupa, kas nodarbojas ar pasaules dabas un kultūras vēstures pētīšanu.
## Literatūra
*D'Angelis, Gina. *It Happened in Washington, D.C.* Guilford, Conn.: TwoDot, 2004.
*Evelyn, Dougas E.; Dickson, Paul; and Ackerman, S.J. *On This Spot: Pinpointing the Past in Washington, D.C.* Sterling, Va.: Capital Books, 2008.
*Redman, Samuel J. *Bone Rooms: From Scientific Racism to Human Prehistory in Museums*. Cambridge: Harvard University Press. 2016.

## Atsauces

## Ārējās saites

*
Mazais Subates ezers

**Mazais Subates ezers** () ir ūdenstilpe Subates ezeru grupā Augšdaugavas novada Subates pilsētā un Lietuvā. Subglaciālas izcelsmes caurteces ezers, krasti slīpi, dibens smilšains, dūņains. Ietek viens grāvis un aizaudzis robežgrāvis. Notece pa caurteci uz Lielo Subates ezeru ziemeļos. Pieder pie Nemunas baseina. Mīt rauda, plaudis, līdaka, asaris, karūsa. Ir peldvietas, laivu noma. Ziemeļu krastā Subates pilsēta, dienvidaustrumu krastā Lietuvā — Trumpišku ciems. Krastā Subates luterāņu baznīca un Subates Svētā Miķeļa katoļu baznīca.

## Atsauces
Smitsona institūts

**Smitsona institūts** () ir pētniecības un izglītības institūts, kas tika dibināts 1846. gadā. Institūts sastāv no vairākiem muzejiem, pētniecības centriem un viena zooloģiskā dārza, no kuriem lielākā daļa atrodas Vašingtonā, ASV. Šis ir lielākais tāda veida komplekss pasaulē.

21. gadsimta sākumā Smitsona institūta muzejos atradušies vairāk nekā 1,3 miljoni artefaktu, no kuriem daudzi uzskatāmi par "Amerikas nacionālajiem dārgumiem". Tiek izdoti žurnāli *Air & Space/Smithsonian* un *Smithsonian*.

## Ārējās saites

*
ASV Augstākā tiesa

**ASV Augstākā tiesa** (, **SCOTUS**) ir ASV augstākās tiesu varas orgāns, kas izveidots 1789. gadā.

Tai ir galīgā apelācijas jurisdikcija pār visām federālajām tiesām un štata tiesām lietās, kas saistītas ar federālā likuma jautājumiem. Augstākās tiesas sastāvā ir Senāta apstiprinātais Augstākās tiesas priekšsēdētājs (pašlaik Džons Robertss) un Senāta apstiprinātie astoņi Augstākās tiesas locekļi. Tiesneša amatu Augstākajā tiesā tiesnesis saglabā uz visu mūžu, ja vien neatkāpjas, nebeidz tiesneša karjeru vai arī tiek atbrīvots no amata (neviens tiesnesis vēl nav ticis atbrīvots). Katram tiesnesim ir viena balss.

Augstākā tiesa atrodas Vašingtonā, ASV.
## Atsauces

## Ārējās saites

*
Āzišķu ezers

**Āzišķu ezers** (arī **Agišķu ezers**, **Baļunovkas ezers**) ir ūdenstilpe Subates ezeru grupā Augšdaugavas novada Prodes pagastā. Subglaciālas izcelsmes caurteces ezers, krasti — slīpi, vietām — stāvi, dibens — smilšains, dūņains, akmeņains. Ietek viens strauts ezera ziemeļu galā, notece pa caurteku uz Lielo Subates ezeru dienvidos. Pieder pie Nemunas baseina. Mīt rauda, asaris, līdaka, plaudis, līnis, karūsa. Gar ezera austrumu krastu iet autoceļš P73, dienvidu — P70.

## Atsauces
Boltmuižas ezers

**Boltmuižas ezers** (arī **Baltmuižas ezers**, **Balta ezers**, **Baltāsmuižas ezers**) ir ūdenstilpe Subates ezeru grupā Augšdaugavas novada Prodes pagastā. Subglaciālas izcelsmes caurteces ezers, krasti — slīpi, vietām — stāvi. Iztek strauts uz Kaļķīšu ezeru ziemeļos. Pieder pie Lielupes baseina. Mīt plaudis, karūsa, asaris, rauda, līdaka, līnis. Ezera austrumu krastā Baltmuižas muižas komplekss ar parku. Peldvieta dienvidrietumu krastā.

## Atsauces
Balta ezers

**Balta ezers** var būt:
* Beļānu ezers Skrudalienas pagastā;
* Boltmuižas ezers Prodes pagastā;
* Bolts Krāslavas pagastā.
Āfrikas trīskrāsu gazeles

**Āfrikas trīskrāsu gazeles, Āfrikas trīskrāsu gazeļu ģints** (*Eudorcas*) ir viena no dobradžu dzimtas (*Bovidae*) ģintīm, kas apvieno 3 mūsdienās dzīvojošas gazeļu sugas un vienu izmirušu sugu. Tās visas mājo Āfrikā uz dienvidiem no Sahāras, sākot ar Sāhilas joslu kopējā izplatības areāla ziemeļos. Nesenā pagātnē visas šīs ģints sugas tika klasificētas gazeļu ģintī (*Gazella*).

## Izskats un īpašības
[thumb|left|260px|[Tomsona gazele (*Eudorcas thomsonii*)]]
Āfrikas trīskrāsu gazeles ir samērā nelieli, eleganti pārnadži ar graciozu ķermeņa uzbūvi, garām, tievām kājām un smalkām galvām. Abi dzimumi ir apmēram vienādi lieli. Visām sugām abiem dzimumiem ir ragi, lai gan tēviņiem ragi ir lielāki. Āfrikas trīskrāsu gazelēm ir raksturīgs ruds matojums, vēders gaišs, gandrīz balts, bet uz sāniem starp rudo ķermeņa augšpusi un gaišo vēderu ir nodaloša, tumši brūna vai melna josla. Atkarībā no sugas tā var būt platāka vai šaurāka, bet vienmēr labi pamanāma. Lielākā ģintī ir Tomsona gazele (*Eudorcas thomsonii*), kuras augstums skaustā ir apmēram 82 cm. Salīdzinoši abām pārējām gazeļu sugām lielāko tēviņu augstums plecos ir apmēram 70 cm.

Gazeles ir ļoti ātri dzīvnieki un īsā distancē spēj sasniegt ātrumu ap 80 km/h, toties garā distancē spēj ilgstoši skriet ar ātrumu 48 km/h. Tās mājo dažādos sausos biotopos — tuksnešos, savannā un zāļainos līdzenumos ar īsu zāli. 

## Bara uzbūve
Pārošanās laikā pieauguši tēviņi ir teritoriāli un katram, sasniedzot dzimumbriedumu 2—3 gadu vecumā, ir sava neliela teritorija. Tā nemitīgi tiek aizsargāta, kā arī savstarpējās cīņās nemitīgi tiek pierādīta dominance. Atkarībā no cīņas iznākuma teritorijas robežas nepārtraukti mainās. Interesanti, ka tēviņi cīnās tikai ar savas sugas tēviņiem un citu gazeļu tēviņiem nepievērš uzmanību. Jaunie tēviņi veido vecpuišu grupas, kuras neiesaistās cīņā par pārošanos. Mātītes ar saviem pēcnācējiem veido lielus barus, kuri nepārtraukti migrē cauri tēviņu teritorijām. Ārpus vairošanās sezonas tēviņi apvienojas vecpuišu baros, kas uzturas mātīšu bara tuvumā. 

## Sistemātika
***Āfrikas trīskrāsu gazeļu ģints** (*Eudorcas*)
** Mongallas gazele (*Eudorcas albonotata*)
** †Rudā gazele (*Eudorcas rufina*)
** Sarkansejas gazele (*Eudorcas rufifrons*)
** Tomsona gazele (*Eudorcas thomsonii*)

## Atsauces

## Ārējās saites

*Our Beautiful World: Antelopes and Gazelles
*Eudorcas thomsoni
Āfrikas tuksnešu gazeles

**Āfrikas tuksnešu gazeles, Āfrikas tuksnešu gazeļu ģints** (*Nanger*) ir viena no dobradžu dzimtas (*Bovidae*) ģintīm, kas apvieno 3 mūsdienās dzīvojošas gazeļu sugas. Tās visas mājo Āfrikā, sākot ar Sahāras tuksnesi, Sāhilas joslu un beidzot ar Āfrikas ragu austrumos. Kopējā izplatības areāla dienvidu robeža sasniedz Tanzānijas ziemeļus. Nesenā pagātnē visas šīs ģints sugas tika klasificētas gazeļu ģintī (*Gazella*).

## Izskats un īpašības
[thumb|left|240px|[Granta gazele (*Nanger granti*)]]
Āfrikas tuksnešu gazeles ir samērā nelieli, eleganti pārnadži ar graciozu ķermeņa uzbūvi, garām, tievām kājām un smalkām galvām. Tēviņi nedaudz lielāki nekā mātītes. Visām sugām abiem dzimumiem ir ragi, lai gan tēviņiem ragi ir lielāki. Gazelēm ir raksturīgs ruds matojums, vēders gaišs, gandrīz balts. Lielākā ģintī ir Sahāras gazele (*Nanger dama*), kuras augstums skaustā ir 120 cm. Salīdzinoši abām pārējām gazeļu sugām tēviņu augstums plecos ir apmēram 92 cm.

Gazeles ir ļoti ātri dzīvnieki un īsā distancē spēj sasniegt ātrumu ap 80 km/h, toties garā distancē spēj ilgstoši skriet ar ātrumu 48 km/h. Tās mājo dažādos sausos biotopos — tuksnešos, savannā un zāļainos līdzenumos ar īsu zāli. Tuksnešu gazeles piemērojušās ļoti pieticīgiem barības un ūdens apstākļiem. Atšķirībā no citām gazelēm un antilopēm tās nav tik ļoti atkarīgas no ūdens resursiem, jo galvenokārt nepieciešamo ūdeni uzņem ar sulīgo augu lapām. Piemēram, Granta gazeles (*Nanger granti*), kuras līdzīgi kā antilopes gnu un Tomsona gazeles veic sezonālo migrāciju, atšķirībā no šiem dzīvniekiem migrē pretējā virzienā.

## Sistemātika
***Āfrikas tuksnešu gazeļu ģints** (*Nanger*)
** Granta gazele (*Nanger granti*)
** Sahāras gazele (*Nanger dama*)
** Someringa gazele (*Nanger soemmerringii*)

## Atsauces

## Ārējās saites
*Our Beautiful World: Gazelles
*Dama Gazelle Facts
Ērnijs Benkss

**Ernests "Ērnijs" Benkss** (; dzimis , miris ) bija amerikāņu beisbolists, spēlēja šortstopa un pirmās bāzes spēlētāja pozīcijā. 19 sezonas ilgo karjeru MLB pārstāvējis Čikāgas "Cubs". Tiek uzskatīts par vienu no visu laiku izcilākajiem spēlētājiem.

1950. gadā sācis spēlēt Kanzassitijas "Monarchs" sastāvā nēģeru beisbola līgā. 1953. gadā debitējis MLB "Cubs" sastāvā. Karjeras laikā 14 reizes piedalījies Visu zvaigžņu spēlē, divas sezonas pēc kārtas ticis atzīts par Nacionālās līgas vērtīgāko spēlētāju, tāpat ir saņēmis Zelta cimda balvu. Pēdējos karjeras gadus bija kluba spēlējošais treneris. 1970. gada sezonā sasniedza 500 veikto mājas skrējienu robežu. 1972. gadā pievienojās treneru korpusam pēc spēlētāja karjeras beigām.

1977. gadā iebalsots Nacionālajā beisbola slavas zālē. 1999. gadā iekļauts MLB gadsimta simboliskajā izlasē.

## Atsauces

## Ārējās saites
* 
* ''Baseball Reference'' profils 
* Beisbola slavas zāles profils 
*
Mikijs Mentls

**Mikijs Čārlzs Mentls** (; dzimis , miris ) bija amerikāņu beisbolists, spēlēja centrfīlda un pirmās bāzes spēlētāja pozīcijā. MLB aizvadījis 18 sezonas, pārstāvēja Ņujorkas "Yankees" klubu.

Karjeras laikā 7 reizes "Yankees" kluba sastāvā uzvarējis Pasaules sērijā, kopumā MLB sezonas finālā spēlējis 20 reizes. 20 reizes piedalījies Visu zvaigžņu spēlē. Trīs sezonas ticis atzīts par Amerikas līgas vērtīgāko spēlētāju. Trīs sezonās bija līgas līderis veiktajos mājas skrējienos. Spēlētājs ir uzstādījis vairākus rekordus, tai skaitā par visvairāk Pasaules sērijā veiktajiem mājas skrējieniem (18). Bijis sava laika labāk apmaksātais beisbolists. 1967. gadā sasniedza savu 500. mājas skrējienu, kopumā karjeras laikā veicis 536 mājas skrējienus.

Pēc karjeras beigām bijis "Yankees" treneris. 1974. gadā iebalsots Nacionālajā beisbola slavas zālē. 1998. gadā *The Sporting News* ierindoja 17. vietā beisbola 100 izcilāko spēlētāju sarakstā, ESPN *SportsCentury* viņš tika ierindots 37. vietā 50 izcilāko sportistu sarakstā. Iekļauts MLB gadsimta simboliskajā izlasē.

## Atsauces

## Ārējās saites
* 
* ''Baseball Reference'' profils 
* Beisbola slavas zāles profils 
*
Stepju gazeles

**Stepju gazeles, stepju gazeļu ģints** (*Procapra*) ir viena no dobradžu dzimtas (*Bovidae*) ģintīm, kas apvieno 3 mūsdienās dzīvojošas gazeļu sugas. Tās visas mājo Centrālāzijas stepēs un pustuksnešos. Nesenā pagātnē visas šīs ģints sugas tika klasificētas gazeļu ģintī (*Gazella*).

Fosiliju atradumi liecina, ka stepju gazeles ir vecākā gazeļu grupa. Vecākās fosilijas ir atrastas Centrālāzijā un tās ir saglabājušās no pliocēna beigām un pleistocēna sākuma. Tajā laikā Centrālāzijā klimats bija maigāks, mitrāks un siltāks. Mūsdienu stepju gazeles ir pēcteces aizvēsturiskajai pliocēna gazelei *[[Gazella sinensis]]*, kuru medīja senie neolīta cilvēki Kukunora ezera krastā Ķīnā.

## Izskats un īpašības
Stepju gazeles ir samērā nelieli, eleganti pārnadži ar graciozu ķermeņa uzbūvi, garām, tievām kājām un smalkām galvām. Tēviņi nedaudz lielāki nekā mātītes. Ragi ir tikai tēviņiem. Gazelēm ir raksturīgs ruds matojums, vēders gaišs, gandrīz balts. Ziemā kažoks izaug biezāks un garāks kā vasarā. Lielākā ģintī ir Mongolijas gazele (*Procapra gutturosa*), kuras augstums skaustā ir 84 cm. Salīdzinoši abām pārējām gazeļu sugām lielāko tēviņu augstums plecos ir apmēram 65 cm.

Gazeles ir ļoti ātri dzīvnieki un īsā distancē spēj sasniegt ātrumu ap 80 km/h, toties garā distancē spēj ilgstoši skriet ar ātrumu 48 km/h. Tās mājo stepē un pustuksnešos gan augstkalnu ielejās, gan zemieņu līdzenumos. 

## Sistemātika
***Stepju gazeļu ģints** (*Procapra*)
** Mongolijas gazele (*Procapra gutturosa*)
** Prževaļska gazele (*Procapra przewalskii*)
** Tibetas gazele (*Procapra picticaudata*)

## Atsauces
Springfīlda (Masačūsetsa)

**Springfīlda** () ir pilsēta Masačūsetsā, ASV. Hampdenas apgabala administratīvais centrs. Atrodas Konektikutas krastā.

Ar vairāk nekā 153 tūkstošiem iedzīvotāju šī ir trešā lielākā pilsēta štatā un ceturtā lielākā Jaunanglijā. Masačūsetsas Konektikutas ielejas ekonomikas un kultūras centrs. Mūsdienās galvenie ienākumu avoti ir veslības aprūpe, apdrošināšana un citi pakalpojumi. Pilsētā atrodas *Merriam-Webster* galvenā mītne, 1885. gadā dibinātā Springfīldas koledža. Džeimss Neismits pilsētā izgudroja basketbolu, mūsdienās te atrodas viņa vārdā nosauktā Basketbola slavas zāle.

## Atsauces

## Ārējās saites

*
Anna Pakvina

**Anna Helēna Pakvina** (; dzimusi ) ir Kanādā dzimusi Jaunzēlandes aktrise.

Kino debitējusi 11 gadu vecumā ar lomu 1993. gada filmā "Klavieres", par ko saņēma Amerikas Kinoakadēmijas balvu kā labākā otrā plāna aktrise. Pakvina ir otra jaunākā Amerikas Kinoakadēmijas balvas saņēmēja balvas pasniegšanas vēsturē. Vēlāk filmējusies tādās veiksmīgās filmās kā *[[Fly Away Home]]* (1996), *[[She's All That]]* (1999), "Gandrīz slaveni" (2000), *[[Bury My Heart at Wounded Knee]]* (TV filma, 2007), "Mārgareta" (*Margaret*, 2011) un ''X-men'' filmu sērijā (2000, 2003, 2006, 2014). Pazīstama arī ar galveno lomu TV seriālā "Patiesās asinis" (*True Blood*, 2008—2014), par to 2009. gadā saņēma Zelta globusa balvu.

## Atsauces

## Ārējās saites
KRONUS

**KRONUS** ir kompānija Latvijā, kas nodarbojas ar kokapstrādi, koka iepakojuma ražošanu un pārdošanu, koka mājiņu izgatavošanu un dārza piederumu un kastu izstrādi. KRONUS ir arī lielākais palešu un palešu apmaļu ražotājs visā pasaulē. Uzņēmuma ražotne atrodas Ulbrokā, kur ir arī galvenais birojs.

## Vēsture
Uzņēmumu dibinājis Aleksandrs Minajevs, Kronus uzsāka biznesa darbību kā pārvadājumu kompānija, kas organizēja kravu pārvadājumus un pārdeva lietotas paletes. Turpmākā attīstība norisinājās šādi:
* 1998. gadā uzņēmums uzsāka jaunu palešu ražošanu.
* 1999. gadā uzņēmums sāka ražot palešu apmales.
* 2003. gadā Kronus pārcēla ražošanu uz jaunām telpām Ulbrokā.
* 2006. gadā tika uzstādīta pirmā automātiskā ražošanas līnija.
* 2013. gadā uzņēmums veica "rebrendingu" un attīstīja uzņēmuma mārketingu.
* 2016. gadā atvēra pārstāvniecība Ķīnā.
* 2020. gadā uzsāka divus jaunus darbības virzienus — zāģmateriālu un dārzkopības preču ražošanu un pārdošanu.
* 2022. gada sākumā atklāja jaunu biroju tirdzniecības centrā "Sāga".

## Darbība
Uzņēmums Kronus nodarbojas ar koka iepakojumu ražošanu un tirdzniecību. Tiek ražotas koka paletes, palešu apmales un dažādi piemēroti aksesuāri. Šie koka iepakojumi tiek izmantoti, lai uzglabātu un transportētu dažāda veida produktus. Uzņēmuma galvenie klienti ir saistīti ar inženierijas industriju un dažāda veida metāla apstrādi. Kronus savu produkciju pārdod vairāk kā 53 valstīs visā pasaulē un saražo vairāk kā 8 miljonus produkcijas vienību gadā. Ražošanas platība ir 65 000 kvadrātmetru liela. 2014. gadā uzņēmums veica investīcijas 2 miljonu apmērā, jaunu ražošanas telpu izveidē, infrastruktūrā un energoefektivitātes uzlabošanā.

Šobrīd KRONUS ir mātesuzņēmums DIY un dāzkopības brendam "Upyard", kas ražo dārza kastes, statīvus, dobju apmales un dārza mājiņas.

## Atsauces
Apskurbušais mežs

**"Apskurbušais mežs"** () ir dabaspētnieka Džeralda Darela grāmata, kas izdota 1956. gadā. Tajā autors apraksta savu un sievas Džekijas sešus mēnešus ilgo dzīvnieku vākšanas ekspedīciju uz Argentīnu un Paragvaju, kur viņi devās 1953/1954. gadā.

Lielāko ekspedīcijas daļu Dareli pavadīja putniem bagātajā Grančako apgabalā Paragvajā — karstā tropu reģionā Paranas baseinā, tāpēc putnu šajā reģionā savāktajā kolekcijā bija divreiz vairāk nekā citu vietējās faunas pārstāvju. Ekspedīcija bija reizē arī Darelu medus mēnesis, un grāmatu Džeralds veltīja savai sievai. Grāmatu ilustrējis angļu mākslinieks Ralfs Tompsons.

Darbu latviski 1980. gadā laida klajā izdevniecība Liesma reizē ar citu Darela grāmatu "Noslēpumaino trokšņu zeme".

## Atsauces
Pazarišku ezers

**Pazarišku ezers** (arī **Pazares ezers**) ir ūdenstilpe Subates ezeru grupā Augšdaugavas novada Prodes pagastā. Subglaciālas izcelsmes caurteces ezers. Iztek strauts uz Bebru ezeru dienvidos. Pieder pie Nemunas baseina. Dienvidu krastā viensēta Pazares.

## Atsauces
Skrīveru ezers

**Skrīveru ezers** (arī **Skreiveru azars**) ir ūdenstilpe Jēkabpils novada Leimaņu pagastā. Izvietojies pagasta vidusdaļā dienvidos no Leimaņu ciema  no autoceļa P73. Apaļas formas ezers, ietek viens grāvis, iztek Aldaunīca uz Ziemeļsusēju. Dienvidu krastā Skrīveru mājas. Mīt līdaka, asaris, karūsa, rauda, rudulis.

## Atsauces
Kontrolsumma

[thumb|Mūsdienu [EAN svītrkods, kura pēdējais cipars (2) ir kontrolcipars, pēc kura var pārbaudīt pārējo ciparu atbilstību]]
**Kontrolsumma** () ir skaitlis, ko iegūst no lielāka izmēra cipardatu bloka, pēc kura var pārbaudīt to pret kļūdām, kas var būt radušās datu pārraides vai saglabāšanas laikā.

## Skatīt arī
* Cikliskā redundances pārbaude (CRC)
* Jaucējfunkcija
* Kontrolcipars
* Lūna algoritms

## Atsauces
Skolopendru dzimta

**Skolpendru dzimta** (*Scolopendridae*) pieder pie simtkāju kārtas. Ap 400 dzimtas sugas sastopamas visā pasaulē, īpaši subtropu un tropu apgabalos. Mitinās augsnē, nobirušās lapās, plaisās, spraugās.

## Sistemātika
Dzimta apvieno aptuveni 20 ģintis
* *[[Alipes]]* Imhoff, 1854 (= *Eucorybas*)
* *[[Alluropus]]* Silvestri, 1911
* *[[Arthrorhabdus]]* Pocock, 1891 (= *Arthrorhabdinus*)
* *[[Asanada]]* Meinert, 1855 (= *Pseudocryptops*)
* *[[Asanadopsis]]*
* *[[Campylostigmus]]* Ribaut, 1923 
* *[[Cormocephalus]]* Newport, 1845
* *[[Digitipes]]* Attems, 1930
* *[[Edentistoma]]* Tömösváry, 1882 (= *Anodontastoma*, *Arrhabdotus*)
* *[[Ethmostigmus]]* Pocock, 1898 (=*Dacetum*, *Heterostoma*)
* *[[Hemiscolopendra]]* Kraepelin, 1903
* *[[Malaccolabis]]* 
* *[[Notiasemus]]* Koch, 1985
* *[[Otostigmus]]* Porat, 1876 (= *Brachiotrema*)
* *[[Psiloscolopendra]]* Kraepelin, 1903 
* *[[Rhoda]]* Meinert, 1886 (= *Pithopus*)
* *[[Rhysida]]* Wood, 1862 (= *Branchiostoma*, *Ethmophorus*, *Ptychotrema*, *Trematoptychus*)
* *[[Skolopendras|Scolopendra]]* Linnaeus, 1758
* *[[Scolopendropsis]]* Brandt, 1841
* *[[Sterropristes]]*

## Atsauces
Verstapens

**Verstapens** (, saīsinājumā no *van der stappen* — 'no stepes'; sieviešu dzimtē Verstapena) ir nīderlandiešu cilmes uzvārds. Cilvēki ar šo uzvārdu:

* Joss Verstapens (*Jos Verstappen*; 1972) — nīderlandiešu sacīkšu pilots;
* Makss Verstapens (*Max Verstappen*; 1997) — beļģu izcelsmes sacīkšu braucējs.
Alaja ieleja

**Alaja ieleja** () ir ap 180 km gara un 8 līdz 25 km plata starpkalnu ieplaka Kirgizstānas dienvidos, Pamira-Alaja kalnu sistēmā. Izvietojusies starp Alaja grēdu ziemeļos un Pamiram piederīgo Aizalaja grēdu dienvidos. Augstums no 2240 m vjl rietumos līdz 3536 m austrumos Taunmurunas pārkāpē. Cauri ielejai austrumu—rietumu virzienā tek Kizilsū upe uz Tadžikistānu. Neliela ielejas daļa pieder Austrumu Kizilsu baseinam, kas tek no ledāja pie Taunmurunas pārkāpes uz austrumiem, uz Ķīnu. Ielejā kontinentāls, sauss klimats, rietumu daļā — pustuksnesis, austrumu — kalnu stepes, subalpīnās un alpīnās pļavas. Lielākā apdzīvotā vieta ir Saritaša, caur kuru no Ošas uz Horugu iet Pamira trakts, kā arī autoceļš uz Ķīnu austrumos un Džirgatolu Tadžikistānā rietumos.

## Atsauces

## Ārējās saites
Zasas dzirnavezers

**Zasas dzirnavezers** ir mākslīga ūdenstilpe Jēkabpils novada Zasas pagastā. Uzstādināts uz Zasas upes Zasas ciema rietumdaļā. Izbūvēts 1800. gados, sākotnēji izmantots dzirnavām graudu malšanai, vilnas pārstrādāšanai un zivju audzēšanai. 1965. gadā caurtekošā upe regulēta un dzirnavezers daļēji iztīrīts. Dzirnavezerā divas salas (Mīlestības saliņa un Cukura saliņa) ar kopējo platību 0,5 ha. Mīt līdaka, asaris, rauda, karpa, karūsa.

## Atsauces
Fēlikss Lūkins

**Fēlikss Lūkins** (1875—1934) bija latviešu ārsts oftalmologs un homeopāts. Latvijas Rēriha biedrības vadītājs (1930—1934).

## Dzīvesgājums
Dzimis 1875. gada 6. februārī Mālpils pagasta „Ģērķēnos” tirgotāja un muižas zemes rentnieka Teņa Lūkina un viņa sievas Marietas ģimenē, kas bija ienācēji no  Mazsalacas pagasta Jaunates muižas.
Mācījās Mālpils draudzes skolā, Vietalvas ministrijas skolā un Rīgas Aleksandra zēnu ģimnāzijā (1886—1894). Studēja Tērbatas Universitātes medicīnas fakultātē, iestājās studentu korporācijā “Lettonia”.  Pēc studiju beigšanas 1899. gadā papildinājās Kēnigsbergā, Berlīnē un Vīnē. 1901. gadā apprecējās ar Antoniju Melderi-Milleri (vēlāk pazīstama kā Ivande Kaija), atvēra acu ārsta privātpraksi Rīgā, bija arī skolas ārsts. 
Pirmā pasaules kara Fēlikss Lūkins pildīja dzelzceļa līnijas Rīga—Orla ārsta pienākumus, bet sieva ar trim bērniem devās bēgļu gaitās uz Krieviju.

1918. gada 1. oktobrī Lūkins atgriezās Latvijā, 1919.—1921. gadā ārstējās Davosas tuberkulozes sanatorijā Šveicē. 
Pēc atgriešanās Latvijā viņš strādāja par homeopātu un iridodiagnostu. 1923. gadā nodibināja Latvijas Tuberkulozes biedrību, pabeidza iekārtot Biķernieku sanatoriju. 1930. gada vasarā Lūkins Parīzē tikās ar Nikolaju Rērihu un kļuva par Latvijas Rēriha biedrības pirmo vadītāju.

Miris 1934. gada 28. martā Rīgā, apglabāts Rīgas Meža kapos.

Arī viņa dēls Haralds Lūkins (1906—1991) bija ārsts homeopāts un fitoterapeits.

## Apbalvojumi
* Triju Zvaigžņu ordenis, IV šķira (1928, 1933)

## Uzskati
F. Lūkinu interesēja slimību izcelšanās, viņš uzskatīja, ka ārstējot nedrīkst neievērot pacienta apziņu un psihi, ka kontakts ar slimnieku ir galvenais izveseļošanās nosacījums. Ārstniecības augi ir tuvāki cilvēka organismam nekā ķīmiskie preparāti. Viņš studēja botāniku, Austrumu tautas medicīnas praksi, īpaši Ājurvēdiskos materiālus, Tallinā pie ārsta Rozendorfa apguva elektrohomeopātiju.

## Piemiņa
Fēliksa Lūkina piemiņai Rēriha biedrības apgāds „Uguns” 1937. gadā izdeva rakstu krājumu „Sirds Gaisma”, kurā bija ietverti 60 autoru darbi: gan F. Lūkina tuvinieku un biedrības biedru atmiņas, gan viņa kolēģu — ārstu un pateicīgo pacientu raksti. H. un N. Rērihi no Indijas atsūtīja atmiņu rindas, kurās uzsvēra viņa uzskatu nesatricināmību, dzīvi, kas atdota, sadegot „par savu tuvāko”.

## Atsauces